EDA sa na tomana sara tiko na noda vulica na i cavuti ni veiyasana vakaturaga e Viti kei na kena veitikina cokovata kei na tikina makawa. Ia, e na macawa qo e da na vulica kina na i cavuti ni yasana vakaturaga ko Nadroga Navosa. Ni wiliwili sara yani.
E na tikina cokovata o Cuvu, ena loma ni Tikina makawa o Cuvu ka wili kina na koro o Cuvu, Nayevuyevu, Tore, Yadua, Rukurukulevu, Hanahana kei Sila ka kena i cavuti, Nakuruvakarua i Louvatu na Ka Levu.
Na Tikina makawa o Tuva ka wili kina na koro ko Vouwa, Nadroumai, Togovere, Semo, Nabau, Kamisi, Emuri kei Niu Yoka ka kena i cavuti, Leweniyarayara na Taukei Vunawi.
Na Tikina makawa ko Nasigatoka ka wili kina na koro ko Nasigatoka, Yavulo, Nasama, Vunavutu kei Volivoli ka kena i cavuti, Louvatu na Tui Nadroga.
E na loma ni Tikina makawa tikoga ko Nasogatoka e na koro ko Nayawa kei Laselase ka kena i cavuti, Tui Madudu. Na tikina makawa o Nokonoko ka wili kina na koro ko Naduri, Lawai, Nakabuto, Nakalavo, Vunatuvau, Kilivalevu kei Qereqere ka kena i cavuti, Turaga na Tui Tabanivonoicake.
Na Tikina makawa o Waicoba, wili kina na koro ko Narewa, Vagadra kei Narata ka kena i cavuti, Turaga na Tui Nasesevia. Na tikina cokovata o Malomalo e na loma ni Tikina makawa ko Malomalo ka wili kina na koro ko Malomalo ka kena i cavuti, Turaga na Tui Nasosowaqa. Na koro ko Nadivi ka kena i cavuti, Taukei Nasoqo. Na koro ko Nalele, Sanasana, Vusama, Navisabasaba, Batiri kei Togobula ka kena i cavuti, Tui Nasoni.
Na loma ni Tikina makawa ko Raviravi ka wili kina na koro ko Momi, Yako kei Nabila ka kena i cavuti, Turaga na Tui Tabanivoniwai. Na loma ni tikina makawa o Wai ka wili kina na koro ko Lomawai, Kubuna, Nakorokula, Navutu, Tau kei Bavu ka kena i cavuti, Nalolo na Turaga na Tui Nabolo.
Na Tikina cokovata ko Baravi e na tikina makawa ko Conua ka wili kina na koro ko Vatukarasa, Malevu, Korotogo, Naroro, Nawamagi, Nalaca kei Nadrala ka kena i cavuti, Nabili Turaga na Tui Conua.
Na Tikina makawa o Komave wili kina na koro ko Komave, Namatakula, Biausevu kei Navola ka kena i cavuti, Vusu na Turaga na Tui Vusu.
Na Tikina makawa o Korolevuiwai ka wili kina na koro ko Votua, Votualailai, Tagaqe kei Namada ka kena i cavuti, Turaga na Tui Davutukia i wai.
Na Tikina makawa ko Koroinasau ka wili kina na koro ko Balenabelo, Vunayayawa, Saru kei Sauvi ka kena i cavuti, Turaga na Tui Davutukia i vanua.
E na macawa mai qo e da na qai tomana tale yani na noda vulica tiko na i cavuti ni veitikina makawa e na yasana vakaturaga o Nadroga kei Navosa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn